અજિતા જણાવે છે કે તમે ગ્રામીણ ગ્રાહકોને એક વખત તો તમારી વસ્તુ ખરીદવા માટે મનાવી શકો છો. પરંતુ મોટો પડકાર તેમને બીજી વખત તે વસ્તુ ખરીદવા માટે પ્રેરિત કરવાનો છે. ખાસ કરીને સૂર્યઊર્જાથી ચાલતાં સાધનો વેચવા માટે આ બહુ મોટો પડકાર છે. લોકો એ સારી રીતે જાણે છે કે આપણા દેશમાં સૂર્યઊર્જાથી ચાલતાં ઉત્પાદનો છેલ્લાં 20 વર્ષથી સારી એવી માત્રામાં મળે છે. પણ અજિતાએ ખૂબ જ નજીકથી આ ક્ષેત્રે કામ કર્યું છે અને તેનો અનુભવ એવું કહે છે કે લોકોને હવે આ ઉત્પાદનો ખરીદવા ઉપર સહેજ પણ ભરોસો રહ્યો નથી. ગ્રાહકોને એમ કહેવામાં આવે છે કે આ વસ્તુ 10 વર્ષ સુધી ચાલશે પરંતુ ખરીદ્યા બાદ થોડા જ સમયમાં તે બગડી જતાં હોય છે. અને તેને રિપેર કરાવવા માટેનો ગ્રાહક પાસે કોઈ વિકલ્પ પણ નથી હોતો. ગ્રાહકોનાં મનમાં આ જ કારણોસર આ પ્રકારનાં ઉત્પાદનો અંગે અવિશ્વાસ પેસી ગયો છે.